Christian H. Hansen (DF), 1998-12-11:
Dansk Folkeparti har fremsat dette beslutningsforslag, fordi der gennem de seneste år er set flere og flere eksempler på, at forholdene i forretninger, hvorfra der sælges fødevarer, ikke er i orden.
Der sælges f.eks. fødevarer, hvor sidste salgsdag er overskredet, eller som er fordærvede, der konstateres dårlige eller forkerte opbevaringsforhold for lagervarer, og det står i mange tilfælde yderst sløjt til med hygiejnen. Der er også mange eksempler på, at en del af varerne i en forretning eller på et lager er købt uden om regnskabet, f.eks. i udlandet, og tit mangler der varedeklaration eller sidste salgsdato.
Derudover ses der i stigende omfang regnskaber, hvor den daglige regnskabsførelse er ikkeeksisterende, hvor der er problemer i forhold til Told og Skat med manglende afregning af moms, A-skat og B-skat, og hvor personer på overførselsindkomst enten arbejder sort i forretningen eller på anden måde medvirker til forretningens drift.
Ofte er det helt grundlæggende og elementære regler, der tilsidesættes.
Fra flere sider tales der om, at problemerne på den ene side har baggrund i manglende kendskab til eksisterende regler, manglende kendskab til fødevarer generelt eller direkte hygiejniske forhold, og på den anden side har baggrund i, at mange simpelt hen ikke har den nødvendige viden om, hvordan de skal håndtere tingene.
Det er Dansk Folkepartis holdning, at erfaringerne fra hverdagen desværre viser, at de eksisterende regler og sanktioner ikke er tilstrækkelige.
Det har således i flere tilfælde vist sig, at levnedsmiddelkontrollen har lukket en forretning på grund af dårlig hygiejne, blot for kort tid efter at møde indehaveren af den lukkede forretning som ejer af en ny forretning, hvor der konstateredes de samme problemer. Dansk Folkeparti er af den opfattelse, at den ansvarlige indehaver af en forretning, hvorfra der sælges fødevarer,
skal være i besiddelse af den fornødne viden om fødevarer og virksomhedsregler, og at indehaveren skal kunne drages til ansvar ved væsentlige fejl og mangler i en forretning.
Dansk Folkeparti mener derfor, at der skal tilvejebringes regler for erhvervelse af det, som vi her i beslutningsforslaget kalder et »kørekort«, daglig kontrol og inddragelse af kørekortet, såfremt der konstateres væsentlige fejl eller mangler i en forretning.
Det er Dansk Folkepartis opfattelse, at et erhvervet kørekort skal kunne inddrages, hvis kontrolbesøg afslører væsentlige uregelmæssigheder med fødevarehygiejnen eller regnskaberne eller manglende betaling af skyldige beløb til det offentlige, så forretningen må lukke, indtil forholdene er bragt i orden.
I virkelig alvorlige tilfælde bør indehaveren kunne pålægges at gå op til en ny prøve.
Dansk Folkeparti ønsker kort sagt med dette forslag at sikre, at forholdene i fødevareforretningerne forbedres kraftigt.
Så vil jeg gerne sige tak til de enkelte ordførere.
Hver gang en ordfører startede sin tale heroppefra, blev jeg faktisk optimistisk stemt, fordi man egentlig startede med at rose forslaget lidt, men når man så kom til slutningen, endte hele rækken med at sige, at man ikke kunne støtte forslaget. Det virker mærkeligt for mig, fordi flere af de ordførere, som har stået her og talt imod forslaget, faktisk har været ude i dagspressen og fortalt, at de godt kunne gå ind for, at eksempelvis næringsbrevet blev genindført, og at der virkelig skulle ske noget.
Men når vi så har debatten her i Folketingssalen, hvor man virkelig er mulighed for at gøre sine ord til handling, ja, så melder man pas.